**Ukas tur går til «øya gudene elsket». Oppdag vakre Åmøy og fylkets største samling av helleristninger.**

* **Lengde:**
6,69 km
* **Barnevogn:**
Ja, unntatt i Kommuneskogen
* **Belysning:**
Ja, unntatt i Kommuneskogen

Du starter fra **Vågsholmen** og blir raskt varm i trøya oppover bakkene langs Vågsholmveien. Ved **kapellet** fortsetter du oppover Søreveien mot **Lundegårdene**. Du beundrer de stolte gamle bøkene, som med all sannsynlighet kommer fra den samme forliste skipslasten som bøkene i Byparken og ved Utstein kloster.

**Høgahaugen** troner ved din side og du nyter den flotte utsikten og den friske vinden i ansiktet. I enden av veien står de majestetiske **Pigghedlene**, der sagnet forteller at to konger skal være gravlagt. Steinene er Stavangers høyeste bautasteiner. Her snur du og tar turen ned igjen og fortsetter langs Åmøyveien.

Du vandrer gjennom praktfullt kulturlandskap, mens **Brenningstua** kneiser stolt over deg med sine 75 høydemeter. Du passerer **Meling** (mellomgården) og kommer frem til «**Kommuneskogen**» ved **Rosnes**. Her ser du ut over morenehaugen som i dag forbinder øst med vest der øya tidligere var delt i to av vann. Nå deles den av kommunegrenser fordi vest hørte til Utstein kloster og dagens Rennesøy, mens øst lå under Stavanger domkirke.

Turen går videre inn i eventyrskogen på lydløs barnålssti, før du fortsetter tilbake Åmøyveien. Du studerer informasjonstavla ved **Åmøy kapell**, som forteller at du står midt i **en av Skandinavias største helleristningssamlinger**. I Bronsealderen var Åmøy et religiøst sentrum, kanskje for hele Rogaland, og variasjonen i motivene du finner på feltene er stor. Kan hende kom folk hit helt fra Ryfylket for å ta del i stor-ting, eller ulike feiringer og offerfester.

Ta deg tid til å finne frem på noen av feltene og studer forfedrenes bilder og historiefortelling i berget. Her kan du nyte synet av fortidskunsten, men vis hensyn og ikke tråkk på ristningene. Noen vil ha det til at «de gode gudene» bodde på denne vakre øya, og kanskje gjorde de det? Din tur på sagaøya går mot slutten, og du har skrevet et nytt kapittel i ditt eget tureventyr.